ເກົາຫຼີໃຕ້ ສະເໜີ ເຈລະຈາ ກັບເກົາຫຼີເໜືອ (ວີດີໂອ)
ຫົວຂໍ້ການພົບປະຫາລືກັນ ແມ່ນຮວມທັງ ການຮື້ຟື້ນການພົບປະກັນຄືນ ລະຫວ່າງພວກຄອບຄົວ ທີ່ຖືກພັດພາກຈາກກັນ ຕັ້ງແຕ່ປາງສົງຄາມເກົາຫຼີ.
ເກົາຫຼີໃຕ້ໄດ້ສົ່ງສານສະບັບນຶ່ງໄປຍັງເກົາຫຼີເໜືອ ສະເໜີໃຫ້ມີ ການພົບປະກັນໃນລະດັບສູງ ເພື່ອໂອ້ລົມສົນທະນາກັນເລື້ອງ ຕ່າງໆທີ່ມີຜົນປະໂຫຍດຮ່ວມກັນ ຮວມທັງການທ້ອນໂຮມພວກ ຄອບຄົວ ທີ່ໄດ້ພັດພາກຈາກກັນຍ້ອນສົງຄາມເກົາຫຼີນັ້ນນຳ ສານສະບັບທີ່ສົ່ງໄປໃນວັນຈັນມື້ນີ້ ສະເໜີໃຫ້ມີການພົບປະກັນ ໃນວັນທີ 19 ສິງຫາເດືອນນີ້ ທີ່ໝູ່ບ້ານຢຸດຍິງ ປັນມູນຈອມ ການພົບປະກັນຄືນລະຫວ່າງຄອບຄົວຂອງສອງເກົາຫຼີຄັ້ງຫຼ້າສຸດ ແມ່ນມີຂຶ້ນໃນເດືອນກຸມພາຕົ້ນປີນີ້ ຊຶ່ງເປັນຄັ້ງທຳອິດໃນຮອບ 3 ປີປາຍຜ່ານມາ ປະທານາທິບໍດີ Park Geun-hye ແຫ່ງເກົາຫຼີໃຕ້ ໄດ້ສະເໜີໃຫ້ສອງຝ່າຍທີ່ເປັນຄູ່ ປໍລະປັກກັນ ຈັດການພົບປະລະຫວ່າງພວກຄອບຄົວຢ່າງສະໝ່ຳສະເໝີ ເພາະວ່າ ເວລາຍັງເຫຼືອໜ້ອຍຫຼາຍສຳລັບພວກປະຊາຊົນສູງອາຍຸ ທີ່ໄດ້ຖືກພັດພາກຈາກກັນ ຍ້ອນການເມືອງແລະສົງຄາມທີ່ເກີດຂຶ້ນໃນຕົ້ນຊຸມປີ 1950 ນັ້ນ ໄດ້ມີການພົບປະລະຫວ່າງຄອບຄົວຫຼາຍຄັ້ງ ນັບແຕ່ໂຄງການນີ້ໄດ້ເລີ້ມຂຶ້ນທຳອິດໃນ ປີ 1985 ແຕ່ຄວາມຖີ່ຂອງການພົບປະກັນນັ້ນ ແມ່ນປ່ຽນແປງ ໄປຕາມສະພາບການ ຂອງສາຍພົວພັນລະຫວ່າງສອງເກົາຫຼີ